重題郭文廟
作者：釋文珦
朝代：宋

paragraphs: 嘗聞郭文舉，雅志在山林。
內以道自勝，不爲外物淫。
人皆戀妻子，先生獨幽尋。
人皆厭輕肥，先生無衣衾。
人皆覬榮達，先生甘陸沉。
世道既難言，先生示如瘖。
懷寶終不售，熟識先生心。
身與豺虎鄰，豺虎不敢侵。
溫嶠何所聞，比公於展禽。
更歷數百年，尚爲人所欽。
或以神事公，置廟青山岑。
歲時致牲醴，諒非公所歆。
我來吊遺像，顧瞻一長吟。
公儻察余衷，泠然御風臨。